
	Odůvodnění hodnocení práce (silné a slabé stránky práce):

Výchova k hodnotám a prostredníctvom hodnôt je témou aktuálnou nielen dnes, ale aj v minulosti a predpokladajme, že v pretechnizovanom svete bude etický rozmer človeka musieť isť ruka v ruke s rozvojom vedy a techniky. Výber témy považujem za významný, a najmä jej spracovanie za náročné. Práca v sebe zahŕňa dve po sebe idúce súčasti – teoretickú a empirickú.

Pretože téma autorkinej magisterskej práce znie Hodnotová výchova, mohla autorka voliť kompatibilnejšiu jej štruktúru, najmä v teoretickej časti. Od hodnôt – cez výchovu k hodnotám – ku hodnotovej výchove k rodine – až tak bližšie rozpracovať emočnú inteligenciu a ako ju rozvíjať, aby došlo k prosociálnemu správaniu. V podobe ako autorka štrukturuje teóriu svojej práce, táto teória pôsobí roztrieštene, najmä izolovane. Stručne popisuje čo je výchova, rodina, hodnoty, emocionálna inteligencia, prosociálne správanie a načrtáva metódy tvorby hodnôt. V celej línii sa vytráca základný cieľ práce, a to je hodnotová výchova v rodine. Autorka ostáva v jednoduchom popise čo je čo a nepreniká k podstate týchto javov. Pri metódach utvárania hodnôt v rodine sa orientuje iba na deti (výber metód indikuje, že autorka sa orientuje na deti predškolského či mladšieho školského veku), ale v rodinách je aj dospievajúca mládež, ku ktorej sa vzťahujú nelen iné prístupy rodičov pri tvorbe hodnôt, ale aj samotné metódy. Túto časť práce považujem za povrchnú a najmä veľmi jednoducho popísanú, s popisných charakterom.

Za silnú stránku práce považujem empirickú jej časť. Mám k nej aj pripomienky:

· cieľom je hodnotová výchova v rodine, ale hypotézy (2., 3.) smerujú  iba k zisteniu hodnotového rebríčka v rodinách a k štýlu výchovy. Osobne si myslim, že je odvážne tvrdiť, že rodičia s nižším vzdelaním preferujú autoritatívny štýl výchovy voči rodičom s vysokoškolským vzdelaním, ktorý preferujú štýl liberálny. Ako uvedené štýly podľa autorky korelujú s hodnotovou orientáciou? (o uvedenom sa totiž autorka v teoretickej časti vôbec nezmieňuje). Uvedený nedostatok podľa mňa súvisí s tým, že autorka neujasnila či pojde o výchovu k hodnotám (tam smeruje jej teória) a či iba hodnotami rodiny sa utvárajú hodnoty detí, mládeže (takto má orientovaný výskum).

· Pre získanie dat autorka použila dotazník. S výchovou hodnôt súvisia iba ot. 9., 12., 13. Ostatné sú viac menej na zistenie hodnotovej orientácie rodiny, okrajovo sa dotýkajú cieľa. Je viac ako samozrejmé, že tie hodnoty, ktoré rodičia vyznávajú budú chcieť utvárať aj u svojich detí. 

· Čo v práci absentuje je kvalitatívna analýza kvantitatívnych údajov, a preto explicitne autorka nevyjadrila ani odporúčacie stanovisko k skvalitneniu praxe utvárania či premien hodnôt detí a mládeže v súčasnej rodine.

Aj napriek uvedeným pripomienkam práca spĺňa kritéria na tento druh prác kladených. 



	Otázky k obhajobě:

1. Ako morálka súvisí s prosociálnym správaním človeka?

2. Ako štýl výchovy (autoritatívny, liberálny či demokratický) determinuje utváranie axiologického systému osobnosti? (konkrétne detí a mládeže?)

3. Prečo v teórii autorka zaradila kapitolu o emocionálnej inteligencii a ako súvisí a empirickým jej bádaním?

4. Aké odporúčania smerom k rodičom by autorka sformulovala, aby sa skvalitnil axiologický rozmer osobnosti súčasnej mládeže?

